Hendecasyllaborum seu Baiarum libri duo/1.6
Salaces refugis, Marine, Baias
Et fontes nimium libidinosos.
Quid mirum? Senibus nocet libido.
An non, o Tomacelle, vina prosunt,
Et prodest senibus liquor falernus,
Et prosunt latices thyoniani?
An non et senibus, Marine, somnus,
Et prodest requies, soporque prodest?
Baiis somniculosius quid ipsis?
Quid thermae nisi molle, lene, mite,
Rorantis cyathos, merumque poscunt,
Senum delitias, iocos seniles?
Senex ad calices iocatur, idem
Ludit ad cyathos; senile vinum,
Senilis sopor, et quies senilis.
    Huc huc en propera, Marine. Verum
Huc ipsis sine testibus venito
Et lumbis sine; nam quies senile est,
Libido iuvenile. Siccitasque
Et tecum veniat sitis, fidelis
Et senum comes atque balneorum.
Pergrate accipiere; siccitasque
Atque una sitis accubabit, ipse
Miscebo tibi poculis minutis,
Idemque e vario frequens lyaeo.
Hoc aetas iubet haec, sodalitasque,
Hoc et balnea, sicculaeque arenae.